**2022 жылғы 9 ақпанда**

**Қазақстан Республикасы Парламентінің Мәжілісінде**

**«Жаңа Қазақстан» депутаттық тобының отырысында бекітілді**

**Қазақстан Республикасы Парламенті Мәжілісінің**

**«Жаңа Қазақстан» депутаттық тобы туралы**

**Ереже**

Осы Ереже Қазақстан Республикасы Парламенті Мәжілісінің «Жаңа Қазақстан» депутаттық тобының мәртебесін, өкілеттіктерін және қызметін ұйымдастыруды айқындайды.

1. **Жалпы ережелер**
	1. «Жаңа Қазақстан» депутаттық тобы – өз өкілеттіктерін бірлесіп жүзеге асыру үшін құрылған, «Қазақстан Республикасының Парламенті және оның депутаттарының мәртебесі туралы» Қазақстан Республикасының Конституциялық заңына, Қазақстан Республикасы Парламенті Мәжілісінің Регламентіне сәйкес жұмыс істейтін Қазақстан Республикасы Парламенті Мәжілісі депутаттарының ерікті бірлестігі (бұдан әрі – депутаттық топ). Депутаттық топтың негізгі мақсаты Қазақстан Республикасы Президентінің қоғамды топтастыруға бағытталған саяси бастамаларын белсенді түрде заңнамалық қамтамасыз ету және іске асыру болып табылады.
	2. «Жаңа Қазақстан» депутаттық тобы туралы Ережені отырыста депутаттық топтың мүшелері ашық дауыс беру арқылы бекітеді.

**2. Депутаттық топқа мүшелік және оны қалыптастыру қағидаттары**

2.1. Депутаттық топтың мақсаттары мен міндеттерін бөлісетін Қазақстан Республикасы Парламенті Мәжілісінің депутаттары саяси партиялар мен депутаттық бірлестіктердегі мүшелігіне қарамастан, депутаттық топтың мүшелері бола алады.

2.2. Депутаттық топты қалыптастырудың негізгі қағидаты депутаттың жеке өтініші және депутаттық топтың тиісті шешімі негізінде депутаттық топқа кірудің еріктілігі және одан еркін шығу болып табылады.

**3. Депутаттық топтың құқықтары**

Депутаттық топ заңнамаға және Қазақстан Республикасы Парламенті Мәжілісінің Регламентіне сәйкес:

* 1. депутаттық топтың жылдық жұмыс жоспарын әзірлеуге және бекітуге;
	2. қоғамды толғандыратын өзекті мәселелер бойынша парламенттік тыңдаулар, «үкімет сағаттарын» өткізуге бастамашылық жасауға;
	3. көшпелі отырыстар, конференциялар мен семинарлар, дөңгелек үстелдер және басқа да іс-шаралар өткізуге құқылы.

**4. Депутаттық топтың қызметін үйлестіру органдары**

4.1. Депутаттық топтың қызметін үйлестіру және жұмысын ұйымдастыру үшін депутаттық топ мүшелерінің арасынан депутаттық топтың үш тең төрағасы мен хатшысы сайланады.

4.2. Тең төрағалар депутаттық топтың жұмыс жоспарларын даярлауды және орындауды, оның Қазақстан Республикасы Парламенті палаталарының басшылығымен, басқа да депутаттық бірлестіктермен өзара іс-қимылын қамтамасыз етеді, Парламент Мәжілісінде, мемлекеттік органдарда, саяси партияларда, қоғамдық ұйымдарда және бұқаралық ақпарат құралдарында депутаттық топтың атынан өкілдік етеді.

4.3. Тең төрағалар депутаттық топ қызметінің негізгі бағыттары бойынша шешімдер жобаларын дайындауды қамтамасыз етеді және тиісті кіші топтардың қызметін басқарады.

Депутаттық топтың құрамына мынадай негізгі бағыттар бойынша үш кіші топ кіреді:

1. агроөнеркәсіптік кешен, өнеркәсіп, экономика және экология;
2. адам құқықтары, қауіпсіздік және құқықтық реформалар;
3. әлеуметтік-мәдени даму және жастар саясаты.

4.4. Депутаттық топтың қызметін қамтамасыз ету үшін депутаттық топтың тең төрағалары мен хатшысы:

1. депутаттық топтың отырыстарын ұйымдастырады, күн тәртібін қалыптастырады;
2. Қазақстан Республикасы Парламентінің палаталарының жұмыс органдарымен және аппараттарының құрылымдарымен өзара іс-қимыл жасайды;
3. депутаттық сауалдар дайындауды ұйымдастырады;
4. депутаттық топ мүшелері бастамашылық жасаған заң жобаларының тізбесін айқындайды, заң жобасын әзірлеу жөніндегі жұмысты ұйымдастыруды қамтамасыз етеді.

4.5. Депутаттық топтың қызметін қамтамасыз ету үшін топ хатшысы:

1. депутаттық топтың отырысын ұйымдастыруға және күн тәртібін қалыптастыруға қатысады;
2. Қазақстан Республикасы Парламенті палаталарының жұмыс органдарымен және аппараттарының құрылымдарымен өзара іс-қимылды ұйымдастыруға қатысады;
3. депутаттық топ отырыстарының стенограммасын жүргізуге және хаттамасын дайындауға бақылау жасауды қамтамасыз етеді;
4. депутаттық топтың отырысында қабылданған шешімдер туралы депутаттық топтың мүшелеріне жазбаша хабар беруді қамтамасыз етеді.

**5. Депутаттық топ мүшелерінің құқықтары мен міндеттері**

Депутаттық топ мүшелерінің:

5.1. депутаттық топ отырысының күн тәртібі, талқыланатын мәселелерді қарау тәртібі мен мәні бойынша есертпелер мен ұсыныстар енгізуге;

5.2. Парламент сайлайтын немесе тағайындайтын не Парламент пен оның палаталары тағайындауға келісім беретін лауазымды адамдардың кандидатуралары бойынша пікірін білдіруге;

5.3. Парламент депутаттарын азаматтардың қоғамдық маңызы бар өтініштерімен, саяси партия фракцияларының, депутаттық топтың шешімдерімен таныстыруға;

5.4 депутаттық топтың қызметі үшін қажетті материалдар мен құжаттарды мемлекеттік органдар мен лауазымды адамдардан сұратуға;

5.5. жарыссөздер тоқтатылған кезде депутаттық топ атынан сөз сөйлеуді талап етуге құқығы бар.

Депутаттық топ мүшелері:

5.6. өзі мүшесі болып табылатын депутаттық топтың және кіші топтың отырыстарына қатысуға;

5.7.депутаттық топ отырыстарында қабылданатын шешімдерді орындауға міндетті.

**6. Депутаттық топ қызметінің нысаны және жұмыс істеу тәртібі**

6.1. Депутаттық топтың тең төрағалары шақыратын немесе депутаттық топ мүшелерінің басатамасымен шақырылатын топ отырысы депутаттық топ қызметінің негізі нысаны болып табылады.

6.2. Топ отырысының күн тәртібін отырысқа шақырған бастамашылар қалыптастырады және ол депутаттық топтың шешімімен бекітіледі.

6.3. Депутаттық топ отырысы, әдетте, ашық өткізіледі. Депутаттық топ жабық отырыс өткізу туралы шешім қабылдауға құқылы.

6.4. Депутаттық топ маңызды мәселелер бойынша Қазақстан Республикасының заңнамасында белгіленген тәртіппен мемлекеттік органдардың лауазымды адамдарын тыңдай алады.

6.5. Депутаттық топ отырысы, егер оның жұмысына мүшелерінің жартысынан астамы қатысса, заңды деп есептеледі.

6.6. Депутаттық топ өз қызметінде маңызды мәселелер бойынша көшпелі отырыстар өткізе алады.

6.7. Депутаттық топ отырысын тең төрағалардың бірі жүргізеді. Депутаттық топ хатшысы отырыстың стенограммасын өңдеуге және хаттамасын дайындауға жауапты болады.

6.8. Депутаттық топ отырысына қатысып отырғандардың жалпы санының жай көпшілік даусымен қабылданатын шешім депутаттық топ отырысының қорытынды құжаты болып табылады. Депутаттық топтың шешімдері, топ мүшелері үшін міндетті сипатта болатын депутаттық топ құрамына қабылдау, одан шығу және депутаттық топтың жұмыс жоспарын бекіту туралы шешімдерді қоспағанда, ұсынымдық сипатта болады.

6.9. Депутаттық топ отырыстарының шешімдері мен хаттамаларына тең төрағалар мен хатшы қол қояды. Қабылданған шешімдер депутаттық топтың әрбір мүшесінің назарына жазбаша түрде жеткізіледі.

**7. Депутаттық топтың қызметін тоқтату**

7. Депутаттық топтың өз қызметін ашық дауыс беру арқылы тоқтату туралы шешімі қызметін тоқтатуға негіз болып табылады.